Гутарка асоту з крапівою
*Цётка*

— Што ты патыкаўся[[1]](#footnote-1) са мною? — крычала крапіва асоту. — Ці я табе раўня? Нічога ты не робіш, ніхто цябе не ведае; расцеш недзе ў полі сярод аўсоў. Вось я так увіхаюся[[2]](#footnote-2): таго крапіва пацалуе, хто крапіву згатуе. Кожны крапіву ведае, кожны ўспамінае, на кожным падворку расту я. Глядзь! ужо аж да прызбаў[[3]](#footnote-3) падпаўзла.

— Як жа, — адазваўся стары асот, — я расту далей, бачаць мяне людзі радзей, але, мусіць, мае шпількі дык даўжэй помняць ад крапіўкі.

Якраз на той час падслухала іх гутарку малая Мару́та і кажа:

— Не хваліцеся: абое вы рабое[[4]](#footnote-4)! Матулька казала, што вас абодвух з карэннем выдзера.

1. Паты́кацца — размоўнае слова Пачаць тыкацца, гаварыць на «ты». [↑](#footnote-ref-1)
2. *Увіха́цца* — хутка і спрытна рабіць што-небудзь. [↑](#footnote-ref-2)
3. *Пры́зба* — невысокі, звычайна земляны насып уздоўж сцяны хаты, зроблены для ўцяплення памяшкання. [↑](#footnote-ref-3)
4. *Або́е* *рабо́е* — пра людзей, падобных у чым-небудзь адзін на аднаго (па якіх-небудзь адмоўных якасцях). [↑](#footnote-ref-4)